Foto: FAH



SABORSKI zastupnik HDZ-a Dujomir Marasović poručio je u srijedu glavnom državnom odvjetniku Dinku Cvitanu da prijavi nepoznate počinitelje zato što su "napravili socijalističko obilježje nasred Hajdukova igrališta".



"Taj znak je oznaka socijalističke partije Njemačke kao i petokraka zvijezda socijalističke partije Jugoslavije, odnosno Hrvatske. I to su dva ista identična znaka s istim učinkom u Drugom svjetskom ratu i u poraću", poručio je Marasović replicirajući glavnom državnom odvjetniku koji je podnosio Saboru izvješće o radu u protekloj godini.



U Splitu je, kaže, na vlasti SDP, u Hajduku pretežno SDP, sve su tajne službe u rukama su SDP-a. "A 'ko je kriv? Ja kriv tobože? Pa izvolite istražiti tko je kriv. A mi u Splitu svi znamo, babe znaju, ribe znaju, da je SDP inspirirao u borbi s Hrvatskim nogometnim savezom ovaj slučaj kako bi srušio Nogometni savez, isto kao što je Tito namjestio one špijunske aparate ispod Jovankinog kreveta kad je izmijenio Rankovića", rekao je Marasović.



Cvitan mu je kratko uzvratio kako Državno odvjetništvo ne podnosi kaznene prijave nego postupa po kaznenim prijavama.

Kolman: Svaki zidić ima ustaško U, a nikoga nije briga



Saborski zastupnik HNS-a Igor Kolman izjavio je u srijedu da poljudska svastika nije uzrok već posljedica dubokih problema koji postoje u hrvatskom društvu.



"Svaki zidić, svaka ograda, svaka trafostanica u Hrvatskoj koja drži do sebe ima jedno ustaško U, jedan kukasti križ ili jedan 'Za dom spremni' i to nikoga ne brine, to više nitko ni ne briše i nitko se više na to ne obazire", kazao je Kolman nakon stanke koju je HNS zajedno sa većinom zastupničkih klubova zatražio na početku saborskog zasjedanja.



Svako malo, tvrdi Kolman, na javnim okupljanjima dižu se desnice, okruženi smo retorikom mržnje i netrpeljivosti na temelju razlika među nama, a dodatno zabrinjava da nam se takve stvari događaju često i u velikoj mjeri tamo gdje se okupljaju mladi ljudi.



"Živimo u zemlji koja relativizira najstrašnije stranice ljudske povijesti i najstrašnije zločine koji su počinjeni zbog dnevno političkih događaja, u zemlji koja se počela sramiti antifašizma. U Hrvatskoj su se ljudi počeli sramiti činjenice da smo sudjelovali u najsvjetlijoj stranici ljudske povijesti, da smo sudjelovali u pokretu koji je pobijedio čudovište nacizma i fašizma. A relativizira se, nažalost i glorificira, najmračnija stranica naše i ljudske povijesti, a to je sudjelovanje u nacizmu i fašizmu", rekao je Kolman.



Vukšić: Problem je bolesno društvo, a ne hoće li nogometaši na Euro



Za crtanje kukastog križa na Poljudu nezavisni Branko Vukšić krivi "institucije koje toleriraju širenje mržnje, Mamića koji prijeti, tuče, politizira, oni koji na utakmicama puštaju Thompsona, pjevača čija pjesma počinje sa 'Za dom, spremni', koji je pjevao 'Jasenovac i Gradiška stara'".



Vukšiću smeta i što nam jedini problem nije "to što nam je društvo bolesno, nego hoće li naši nogometaši otići na Euro".



Nezavisni Damir Kajin spočitnuo je predsjednici Republike Kolindi Grabar-Kitarović izjavu da na utakmici nogometne reprezentacije u Maksimiru nije čula povike "Za dom spremni".



Baranović: Fašizam je pred vratima



HSU Silvano Hrelja tvrdi da je u Hrvatskoj "nepodnošljiva lakoća igranja sa prošlošću". Činjenica je da u Hrvatskoj postoji klima vraćanja u prošlost, a nemili događaj u Splitu je u funkciji stalnog vraćanja u prošlost, poručio je Hrelja.



Treba nam, kaže, opća društvena klima osude onog što je neprihvatljivo za demokratsko društvu.



"Fašizam je pred vratima, a već ih je debelo otvorio kada je u pitanju Hrvatska", ustvrdio je reformist Petar Baranović.



Svaka priča, kaže, ima svoje ishodište pa se zapitajmo koliko se proteklih godina relativiziranja zločina to ishodište nalazilo u ovoj sali, za ovom govornicom. "Zastupnici su si uzimali za pravo da u negativan kontekst stave partizane i kakve su se političke poruke slale od pojedinih lidera", rekao je Baranović.



Vrijeme je, poručuje, da se izmjene Kazneni zakon i Zakon o sportu i da počnemo "bacati u okove" one koji će se igrati s kukastim križom, poručio je.



Grbin: Godinama smo zabijali glavu u pijesak



Laburist Dragutin Lesar ističe kako je Poljud i svastika tema već danima u Hrvatskoj jer je slika s Poljuda otišla u svijet i jer će nam zbog toga opet suditi drugi.



Svastika na Poljudu nije uzrok nego posljedica dubokih ideoloških podjela, posebice zadnje dvije godine i nametnutih povijesnih rasprava i otvaranja vrata avetima koje, kad iziđu, nitko više neće moći kontrolirati, a sve zato da bi se pobjeglo od rasprave od sadašnjosti, poručio je Lesar.



Peđa Grbin (SDP) slaže se također kako svastika na Poljudu nije izdvojen slučaj. "Kukasti križ je posljedica dugogodišnjeg zabijanja glave u pijesak i relativizacije govora mržnje, plod toga što ustaški poklič 'Za dom spremni' neki pokušavaju prikazati kao drevni hrvatski pozdrav i izraz domoljublja".



SDP, kaže, osuđuje svaki govor mržnje i poziva sve čimbenike da svaki govor mržnje osude onda kada se dogodi, a ne onda kad nam na to ukaže netko izvan granica Hrvatske.



Mesić: HDZ osuđuje nacistički čin



"To je sramotan čin, nacistički čin koji nema veze sa civilizacijom 21. stoljeća i koji je nanio veliku štetu svima, sportu, nogometu, društvu u cjelini i definitivno ponovno osuđujemo takav ispad", poručio je Jasen Mesić (HDZ) .



HDZ, kaže, osuđuje sve totalitarizme sukladno europskim konvencijama - točno one totalitarizme koji su u europskim dokumentima i konvencijama i navedeni, nacionalsocijalizam, fašizam i komunizam.



Odgovor na to je, kaže, da se čim prije uhvati i utvrdi krivac za taj sramotan čin te da se utvrdi kompletan opseg odgovornosti - od organizatora, onoga tko je to nacrtao, odnosno zapalio travu da se vide obrisi tog sramotnog simbola, pa sve do ministra unutarnjih poslova koji ne može biti oslobođen svoje odgovornosti, rekao je Mesić.